text: [{"text_idx": "#000006", "text": "O via wilika na ulutaga qo ena vosa %?"}, {"text_idx": "#000008", "text": "Era na marau vakacava na dravudravua?"}, {"text_idx": "#000009", "text": "Era vakabauta e levu ni na rawati ga na marau kei na vakacegu ena bula vutuniyau, nona rawaka tale ga e dua ena vakatau tiko ena levu ni nona ilavo. Ni lailai se sega sara ga na vuli, veiqaravi vakavuniwai vinaka, se so tale na veivuke va qori, ena dredre mera marau se bula vakacegu na dravudravua."}, {"text_idx": "#000011", "text": "O ira na kila ra qai muria na ivakasala vakaivolatabu era kila na ka mera cakava ke ra dravudravua. Kena ivakaraitaki, e veivakasalataki na iVolatabu mera kua ni vakatavako se ra gunu vakasivia ni rawa ni veivakaleqai. E vakalusi ilavo, rawa tale ga ni dua na iwase levu ni ilavo e vakayagataki ena veiqaravi vakavuniwai.\u2014Vosa Vakaibalebale 20:1; 2 Korinica 7:1."}, {"text_idx": "#000012", "text": "E veivakaroti na iVolatabu ena ca ni kocokoco kei na domodomoiyau. (Marika 4:19; Efeso 5:3) Na ivakasala va qori e rawa ni vukei kina e dua me kua ni vakalusi ilavo ena veimauilavo kei na nona \u2018lomana na ilavo,\u2019 ni kaya na iVolatabu \u201cni levu sara na ka ca e vu mai\u201d kina. (1 Timoci 6:10) E veivakasalataki na iVolatabu: \u201cKe levu mada ga na ka e tu vua e dua, ena sega ni vakatau na nona bula ena veika e taukena.\u201d (Luke 12:15) E sega gona ni vakatau tiko na nomu bula ena levu ni nomu ilavo. Ena yasana adua, ni muri na ivakasala vuku ena iVolatabu ena vakainaki kina na bula, e vakilai tale ga na marau dina."}, {"text_idx": "#000014", "text": "Ni guce na sasaga vakatamata me tarovi na leqa ni dravudravua, ena yavala na Kalou ena nona gauna lokuci me cavuraka na veika sara ga e vakavuna tiko na leqa\u2014qo o ira na dau tawaveinanumi kei na veimatanitu era saga mera vakacegui ira ga. (Dauvunau 8:9) Na Dauveibuli ena kauta laivi na veimatanitu vakatamata era dau vakaceguya ga na nodra gagadre. Ena qai vakacegui ira kece e vuravura na nona Matanitu se matanitu vakalomalagi e sega ni veivakaduiduitaki. E vakamatatataka na iVolatabu na yalayala ni na vakacegui ira na dravudravua na Tui ni Matanitu ni Kalou. \u201cNi na vakabula o koya na dravudravua e tagi ni kere veivuke . . . Ena lomani ira na vakaloloma kei na dravudravua, ena vakabula tale ga na dravudravua.\u201d\u2014Same 72:12-14."}, {"text_idx": "#000016", "text": "E veivakadeitaki vei ira na bula vakaloloma ni kauaitaki ira na Kalou, sa vakarau oti tale ga na nodra bula rarawa nira vakasamataka tiko nona yalayala me baleta na vuravura sa na sega tale kina vakadua na dravudravua. Ni vakabibitaki na inuinui qori ena rawa ni vakayaloqaqataka e dua me vosota na ituvaki dredre kece e vakila tiko nikua."}, {"text_idx": "#000017", "text": "TIKINIVOLATABU BIBI: \u201cNi na vakabula o koya na dravudravua e tagi ni kere veivuke . . . Ena lomani ira na vakaloloma kei na dravudravua, ena vakabula tale ga na dravudravua.\u201d\u2014Same 72:12, 13."}, {"text_idx": "#000018", "text": "Rawa ni o Wilika Tale ga"}, {"text_idx": "#000024", "text": "Rai Donu me Baleta na iLavo"}]